**Savjet za visoko obrazovanje**

Uvaženi članovi Savjeta za visoko obrazovanje,

Obraćamo Vam se inicjativom za unaprjeđenje *Uslova i kriterijumima za izbor u akademska zvanja*, buduši da već duži vremenski period odražavaju duboko nerazumijevanje prirode i prakse humanističkih nauka, pa ih treba unaprijediti.

Smatramo da su članom 12 *Uslova i kriterijuma za izbor u akademska zvanja* autorske naučne monografije potcijenjene s obzirom na to da su vrednovane kao zamjena za 1 rad iz kategorije Q1, i to pod uslovom da su izdate od strane renomiranog međunarodnog izdavača. Mišljenja smo da se ovakvim odnosom omalovažava trud i rad autora i obeshrabruje pisanje naučnih knjiga koje objedinjuju znanja na specifične teme, odnosno omogućavaju problemsko sagledavanje izdvojenog predmeta sa više različitih uglova ili pristupa.

Takođe, *Uslovima i kriterijumima za izbor u akademska zvanja* predviđeno je da se monografije nacionalnog značaja boduju sa svega 6 poena, kao rad u kategoriji Q4, čime se autori demotivišu da objavljuju monografije na vlastitom jeziku. Ovakvim kriterijumom nanosi se šteta razvoju naučnog diskursa crnogorskog, odnosno srpskog, hrvatskog i bosanskog jezika i smanjuje obim i dostupnost najnovijih istraživanja na službenom i zvaničnim jezicima u Crnoj Gori.

Predlažemo da se monografija izdata kod renomiranog međunarodnog izdavača vrednuje kao 3 rada iz kategorije Q1, a da se monografija izdata od strane renomiranog regionalnog ili domaćeg izdavača (poput CANU) vrednuje kao zamjena za 2 rada iz kategorije Q2. U Uslove i mjerila je potrebno ugraditi precizno određenje šta se smatra naučnom monografijom, u skladu sa definicijama u svjetski priznatim leksikonima i pojmovnicima. Dodatno je neophodno proširiti listu renomiranih međunarodnih izdavača, budući da na aktuelnoj listi nedostaju izdavači relevantni za humanističke nauke poput Džona Bendžaminsa, Petera Langa, Mulina, Trekanija i drugih. Neohodno je i precizirati ko se uz nacionalne akademije nauka i umjetnosti (CANU, SANU itd) i UCG može smatrati renomiranim domaćim izdavačem.

U *Uslovima i kriterijumima za izbor u akademska zvanja* (član 12 tačka 5) predviđa se da se ,,rad objavljen u časopisu sa liste koju utvrđuje Ministarstvo prosvjete može ekvivalentirati sa jednim radom u časopisu Q4 kategorije”. Kako ta lista časopisa još uvijek nije utvrđena, mišljenja smo da bi bilo neophodno da Savjet utvrdi ovu listu.

Želimo da skrenemo pažnju na činjenicu da u oblasti humanističkih, lingvističkih i književnih nauka postoje **izuzetno značajne publikacije tipa *handbooks* i *companions***. U ovim zbornicima autori objavljuju isključivo po pozivu, a same publikacije često imaju enciklopedijski karakter i predstavljaju sveobuhvatan pregled postojećeg znanja o određenoj temi. Kao **primjeri** mogu se navesti:

Metzler Handbuch zur Literatur- und Kulturtheorie (Red. Ansgar Nünning, Metzler Verlag)

Metzler Lexikon Sprache (Red. Helmut Glück, Metzler Verlag)

The Oxford Handbook of Contemporary Literary Theory (Red. John P. McGowan, Oxford University Press)

The Oxford Handbook of Linguistic Analysis (Red. Bernd Heine & Heiko Narrog, Oxford University Press)

.

Smatramo neprihvatljivim da se kriterijum za određivanje vrijednosti publikacije bazira isključivo na administrativnom statusu izdavača i proceduri „registracije“ što može dovesti do neprimjerenog diskreditovanja značajnih naučnih radova. Treba uzeti u obzir **kvalitet recenzentskog postupka i naučni značaj rada, a ne samo formalni status izdavača**. Primjeri: Penguin Books je poznat kao opšti izdavač, ali je objavio brojne akademski relevantne knjige; Routledge i Palgrave Macmillan kombinuju naučne i opšte publikacije, ali su njihove naučne knjige međunarodno priznate. Od regionalnih izdavača ističe se Akademska knjiga, izdavač u privatnom vlasništvu, koji stoji iza velikog broja uticajnih publikacija u humanistici.

Takođe, formular koji se popunjava u okviru prijave za izbor u zvanje ne prepoznaje čitav niz specifičnih publikacija i aktivnosti koje su važan dio univerzitetskog i naučnog rada istraživača društveno-humanističkog usmjerenja. Nijesmo u prilici da bodujemo, a time ni vrednujemo, značajan broj svojih aktivnosti koje se u domenu prakse humanističkih nauke smatraju izuzetno važnim. Tako u obrascu ne postoji vrednovanje za kategorije: **plenarno izlaganje**, **prevod** književnih, stručnih i naučnih djela, **predgovor**, **pogovor** i **recenzija** umjetničkih i književnih djela, redakture i lekture književnih, naučnih i stručnih publikacija, **izrada rječnika**, **autorstvo udžbenika za osnovne i srednje škole**.

Predlažemo se da naprave tri različita formulara: (1) za tehničke i prirodne nauke: (2) za društvene i humanističke nauke; i (3) za umjetnost, koji bi odražavali specifičnosti ovih naučnih, odnosno umjetničkih disciplina.

Vijeće Filološkog fakulteta Univerziteta Crne Gore